Imtella' Marzu 31, 2021 Rapport: Massimo Axisa Bħal-lum normalment jinġemgħu mijiet ta' dilettanti tar-Regatta fl-inħawi ta' madwar il-Port il-Kbir biex isegwu r-regatta ta' Jum il-Ħelsien. Illum iżda l-mollijiet tal-Kottonera u l-Belt baqgħu battala, id-dgħajjes baqgħu ġewwa u l-moqdief imdendel mal-ħajt. Television Malta ltaqa' mal-klabb tal-Marsa, rebbieħa tar-regatta ta' Jum il-Vitorja, li esprimew id-dieqa tagħhom li ma jistgħux jikkompetu f'tentattiv biex jagħmlu d-double, waqt li qaddiefa mill-klabb ġdid tas-Siġġiewi raw l-isforzi tagħhom jisfumaw minkejja li kienu ilhom 5 snin jistennew bi ħġarhom id-debutt tagħhom. Dak li s-soltu jkun jum ta' stennija għall-qaddiefa u d-dilettanti kollha tar-regatta, spiċċa f'ġurnata siekta għal kollox. Il-pandemija tal-Covid għat-tieni sena wara l-oħra reġgħet ħarbtet il-pjani tal-qaddiefa u l-klabbs tar-regatta li għalihom il-31 ta' Marzu kien appuntament ieħor sinonimu ma' din it-tradizzjoni antika. Fil-maħżen qrib ix-xatt tal-Marsa, bid-dgħajjes u l-imqadef stivati ħdejn xulxin, sibna lill-qaddief tal-klabb tar-regatta tal-Marsa, id-distrett rebbieħ tar-regatta f'Settembru li għadda. Clifton Camilleri rrakkonta ma' Television Malta kif apparti l-pandemija u l-maltemp, ir-regatta ta' Marzu tħassret l-aħħar għaxar snin ilu meta kienet seħħet traġedja hekk kif karozza spiċċat fil-baħar waqt li kienet qed issir ir-regatta, bil-konsegwenza li tilfu ħajjithom mara u tarbija. Qal li ġurnata bħal lum hija ta' swied il-qalb, hekk kif l-antiċipazzjoni għal-lum tkun kbira. "Għalina qisha ġurnata sewda fhimt, kif qegħda l-biċċa. Ifhem nafu s-sitwazzjoni kif qegħda, imma xorta, bħal lum hawn il-kwiet, is-soltu jkun hawn l-entużjażmu u l-ġenn taf kif.. iebsa bħalissa hux." Intant din kellha tkun l-ewwel regatta għall-klabb ġdid tas-Siġġiewi spiċċat sfaxxat ukoll din l-okkażjoni. Fil-fatt il-President tal-Klabb tar-Regatta tas-Siġġiewi, il-Professur Joseph Grima, li kellu rwol importanti fit-twaqqif ta' dan il-klabb li għadu jrid jikkompeti f'regatta, qal li din kellha tkun prova importanti għar-regatta ta' Settembru li ġej. Spjega li l-klabb kellu jikkompeti għall-ewwel darba bħala t-tim alternattiv tal-klabb tal-Marsa. "Numru ta' qaddiefa reġistrati mas-Siġġiewi konna ħa nikkompetu taħt l-isem tal-Marsa bid-dgħajsa tal-medalji fil-fatt.. u kienet esperjenza sabiħa ħafna għax kienet l-ewwel darba li qaddiefa fuq is-Siġġiewi kienu jitrenjaw flimkien bħala grupp.. u hija ħasra kbira li r-regatta ma saritx, għal min ikun qaddief speċjalment.. b'ġurnata bħal din, bil-baħar sabiħ kif inhu llum, u ma tistax taqdef, hija dispjaċir kbir," fisser Joseph Grima. Il-qaddief Gilbert Grech mill-klabb tas-Siġġiewi, ilu ħames snin jitħarreġ u illum kellha tkun il-ġurnata li jagħmel id-debutt tiegħu fil-qdif. "Ilni noħlom biha din ħames snin li xi darba nagħmel regatta. Fil-fatt niftakar kont rajt xi ħaġa fuq is-social media li s-Siġġiewi se jibdew klabb biex jipparteċipa fir-regatta u f'indoor sports ukoll. Imbagħad meta smajt hekk għamilt kuraġġ, u ġejt approached mill-President.. ħdimna għaliha, speċjalment fl-aħħar ġimgħat fejn konna qed nitrenjaw kuljum, gym filgħodu u naqdfu filgħaxija. Ovvjament tliet ġimgħat ilu, il-ħolma kellha tieqaf ħesrem." Gilbert temm jgħid li se jieħu din l-opportunità biex ikompli jitħarreġ u jikber f'dan l-isport tant għal qalbu, sabiex anke jekk mhux illum, xi darba il-ħolma tiegħu issir realtà.